Βαλκανική Πλατεία 2023

Πρόγραμμα Κεντρικής Σκηνής

Δευτέρα 4 Σεπτεμβρίου 2023 
· ΤΕΛΕΤΗ ΕΝΑΡΞΗΣ 
Συμμαχικά Κοιμητήρια (επί της οδού Λαγκαδά) – 9 μ.μ.
Συναυλία με την  Ευανθία Ρεμπούτσικα 
μαζί της ο τραγουδιστής Κώστας Τριανταφυλλίδης   

     Η διεθνής και πολυβραβευμένη συνθέτρια, Ευανθία Ρεμπούτσικα, έρχεται να ομορφύνει τα καλοκαιρινά μας βράδια και να μας συνεπάρει με τις υπέροχες μελωδίες της σε μια ονειρική συνάντηση με άρωμα Ανατολής και Δύσης. Η Ευανθία Ρεμπούτσικα, μέσα από τους προσωπικούς της δίσκους και τις κινηματογραφικές και θεατρικές της και όχι μόνο συνθέσεις, μας ξυπνά συναισθήματα συγκίνησης, νοσταλγίας και χαράς με τη μοναδική σκηνική παρουσία της παρέα με το μαγικό βιολί της και μας προσκαλεί σ’ ένα ατμοσφαιρικό και πολύχρωμο μουσικό ταξίδι. Μαζί της ο τραγουδιστής Κώστας Τριανταφυλλίδης, ο οποίος έγινε γνωστός από τη διασκευή του τραγουδιού «Όνειρο Απατηλό».

Είσοδος ελεύθερη

Τρίτη 5 Σεπτεμβρίου 2023  
· Εκθεσιακός χώρος, περιοχή Στρεμπενιώτη	
«Οι Δρόμοι των πεχλιβάνηδων»

Έκθεση φωτογραφίας των: Χρήστου Γκίγκη, Άνθιμου Καλπατζίδη  
Σε συνεργασία με την Φωτογραφική Λέσχη «ΟΨΕΙΣ» του δήμου Παύλου Μελά. 
Η πάλη με λάδι αποτελεί ένα είδος ανάμεσα στην Ελληνορωμαϊκή και στην Ελεύθερη Πάλη, όπου οι παλαιστές αγωνίζονται έχοντας πασαλείψει  το σώμα τους με λάδι και φορώντας στενά δερμάτινα χειροποίητα παντελόνια  ονομαζόμενα «κισπέτια» (kispet). Το άθλημα έφτασε στα Βαλκάνια και στη Μικρά Ασία κατά τη διάρκεια της Οθωμανικής Αυτοκρατορίας. Το 2010 η UNESCO συμπεριέλαβε τους αγώνες της περιοχή του Κιρκπινάρ της Αδριανούπολης - το παλαιότερο πρωτάθλημα πάλης με λάδι  - στον Κατάλογο της Άυλης Πολιτιστικής Κληρονομιάς της Ανθρωπότητας. Παλαιότερα, στον Ελλαδικό χώρο, πάλη πεχλιβάνηδων συναντούσαμε στα πανηγύρια σε κωμοπόλεις και χωριά  των Σερρών: Νιγρίτα, Ηράκλεια, Γάζωρος, Χρυσό, Μαυροθάλασα, Σκούταρι, Σκοτούσσα, Φλάμπουρο, Ανθή, Τερπνή, Αγία Παρασκεύη, Νικόκλεια καθώς και στον  Σοχό Λαγκαδά. Σε πολλά από αυτά συνεχίζεται έως σήμερα.  Το έθιμο επίσης συνεχίζεται στο Όλβιο Ξάνθης και στην περιοχή Χίλια, στη Ρούσα Μικρού Δερείου του  Έβρου. 

Εγκαίνια έκθεσης ώρα 8 μ.μ.
Διάρκεια Τρίτη 5 έως και Κυριακή 10 Σεπτεμβρίου
Ανοικτό Θέατρο Νεάπολης, 9 μ.μ. 
· Συναυλία με την Ιουλία Καραπατάκη 
[bookmark: _GoBack]
     Η χαμογελαστή και γεμάτη θετική ενέργεια Ιουλία Καραπατάκη μαζί με την καταπληκτική της μπάντα, υπόσχεται να μας παρασύρει με τραγούδια που όλοι έχουμε αγαπήσει και τα έχουμε συνδέσει με ξεχωριστές αναμνήσεις! Το πρόγραμμα που έχει επιλέξει –με σεβασμό, πολλή αγάπη και μεράκι– δείχνει τον τρόπο που επικοινωνεί τις σκέψεις και τα συναισθήματά της. Θα ακούσουμε διασκευές, παραδοσιακά, έντεχνα και παλιά λαϊκά τραγούδια, ενώ δείγμα της νέας δουλειάς είναι το χιλιοτραγουδισμένο «Της μνήμης το μαχαίρι» σε στίχους Δημήτρη Μπάκουλη και μουσική Άγη Παπαπαναγιώτου.

Τετάρτη 6 Σεπτεμβρίου 2023  
Ανοικτό Θέατρο Νεάπολης, 9 μ.μ. 
· Παραδοσιακά Χορευτικά Συγκροτήματα
· Χορευτικό συγκρότημα Δήμου Νεάπολης-Συκεών
· Χορευτικό συγκρότημα Ιερού Ναού Αγίου Γεωργίου Νεάπολης   
    «Αγία Φωτεινή η Νεαπολίτις».

Είσοδος ελεύθερη 

Πέμπτη 7 Σεπτεμβρίου 2023  
Ανοικτό Θέατρο Νεάπολης, 9 μ.μ. 
· Συναυλία με τον Δημήτρη Μυστακίδη (Ελλάδα)
Support group “Baklava” (Βόρεια Μακεδονία)

Ο Δημήτρης Μυστακίδης, έρχεται με τις μπάντες. 
Με τα τραγούδια από το νέο του δίσκο «Μόρσο», με ρεμπέτικα (εννοείται!), με τραγούδια του Θεσσαλού ποιητή και του push pull με την κόκκινη μπαντάνα και με ό,τι προκύψει κάθε φορά.
Συνοδοιπόροι του, ο Μιχάλης Ατσάλης στις κιθάρες, ο Γιώργος Μακρής στη γκάιντα, την τσαμπούνα και το καβάλ, ο Πέτρος Λαμπρίδης στο ακουστικό και ηλεκτρικό μπάσο, ο Πρόδρομος Μυστακίδης στα τύμπανα και ο Μάκης Πελοπίδας στην ηχοληψία. Μαζί του στο τραγούδι, η Νεκταρήλια Τσομπάνογλου.

Το μουσικό σχήμα “Baklava” σχηματίστηκε το 2005 και ξεκίνησε ως μινιμαλιστικό κουαρτέτο που πειραματιζόταν με τη διασκευή παραδοσιακών τραγουδιών. Στην πορεία ασχολήθηκε με πολλά μουσικά είδη διαφορετικών εθνικοτήτων, γλωσσών και πολιτισμών. Χρησιμοποιούν συμβολικά το όνομα ενός διάσημου παραδοσιακού γλυκού που παραπέμπει στον ρόμβο, ένα γεωμετρικό σχήμα που  αντιπροσωπεύει την ισότητα και την αρμονική σύνθεση, την δημιουργική αλληλεπίδραση και ειρηνική συνύπαρξη διαφορετικών πολιτισμών και καλλιτεχνικών ρευμάτων στην Τέχνη.  Το συγκρότημα έχει ηχογραφήσει πέντε άλμπουμ, συμμετείχε στη σύνθεση soundtracks, καθώς και σε live εμφανίσεις σε  Βέλγιο, Γαλλία, Ισπανία, Γερμανία, Τσεχία, Ιταλία, Δανία, Τουρκία, Σλοβενία, Ρουμανία, Σερβία. Για τους 5 μουσικούς του σχήματος, η μουσική είναι συναίσθημα, πολλές φορές και απρόβλεπτος παράγοντας που ενέχει στοιχεία έκπληξης, τόσο για τους ίδιους τους μουσικούς, όσο και για τους φιλόμουσους ακροατές.  

Παρασκευή 8 Σεπτεμβρίου 2023  
· Εκθεσιακός Χώρος, περιοχή Στρεμπενιώτη – 7μ.μ.
	Βραδιά Αλβανικής γευσιγνωσίας σε συνεργασία με την Αλβανική Κοινότητα Θεσσαλονίκης 

Ανοικτό Θέατρο Νεάπολης, 9 μ.μ. 
· Συναυλία με τους Era Rusi - Ylli Baka (Αλβανία)
     Η Era Rusi είναι μία ιδιαίτερα δημοφιλής ερμηνεύτρια και εκπρόσωπος της σύγχρονης αλβανικής μουσικής σκηνής. Γνωστή τόσο για την αξιόλογη φωνή της, όσο και για την εκθαμβωτική σκηνική παρουσία της και τα υπέροχα τραγούδια της, που φέρουν τις υπογραφές καταξιωμένων δημιουργών. Η ίδια άρχισε να τραγουδά από την παιδική ακόμη ηλικία μέσα από συμμετοχές σε παιδικούς διαγωνισμούς, ενώ κερδίζοντας υποτροφία στο Berklee College της Αθήνας, ξεκίνησε και τις μουσικές της σπουδές. Οι συμμετοχές της σε διάφορα φεστιβάλ και διαγωνισμούς τραγουδιού της κόμισαν βραβεία, αναγνώριση και κατ’ επέκτασιν άνθιση στη δημιουργική της πορεία, η οποία πλέον αποτελείται από μια πλούσια δισκογραφία.  Σήμερα κάθε δισκογραφικό της βήμα, αναμένεται με ενδιαφέρον, ενώ οι ερμηνείες της χαρακτηρίζονται ως απόλυτα προσωπικές και διαθέτουν δύναμη και πειστικότητα, προκαλώντας πλούτο συναισθημάτων στους ακροατές. Στη φετινή της καλοκαιρινή περιοδεία συνεργάζεται με τον, επίσης, δημοφιλή, παλιό γνώριμο και αγαπητό Ylli Baka, ο οποίος για μία ακόμα φορά θα είναι παρών στις φετινές εκδηλώσεις της Βαλκανικής Πλατείας. Αυτή την χρονιά οι δύο σπουδαίοι καλλιτέχνες συμπράττουν σε μια περιοδεία σε πολλές χώρες τόσο της Ευρώπης, όσο και της Αμερικής, όπου ως δύο από τις πιο αναγνωρισμένες και αγαπημένες λαϊκές φωνές της αλβανικής μουσικής σκηνής, θα παρουσιάσουν παλιές, αλλά και νεότερες δισκογραφικές τους επιτυχίες.


Σάββατο 9 Σεπτεμβρίου 2023  
Ανοικτό Θέατρο Νεάπολης, 9 μ.μ. 
· Συναυλία με τους Δημήτρη Μπάση  + Kalliope 

     Ο Δημήτρης Μπάσης, φέτος συμπληρώνει 25 χρόνια καλλιτεχνικής πορείας. Ένα μουσικό ταξίδι γεμάτο από τραγούδια-επιτυχίες της προσωπικής του δισκογραφίας, κορυφαίες συνεργασίες, καθώς και πολυάριθμες live εμφανίσεις σε ξεχωριστά θέατρα και συναυλιακούς χώρους σε όλο τον κόσμο. Το ιδιαίτερο ηχόχρωμα της φωνής του σε συνδυασμό με τις εξαιρετικές ερμηνευτικές του ικανότητες, τον καθιστούν ως έναν από τους σημαντικότερους λαϊκούς ερμηνευτές της γενιάς του. 
     Μια συναυλία-αναδρομή από το χτες στο σήμερα, από τα «Χαμοπούλια» μέχρι το «Κάθε Μέρα»,  «Τ’ ανίκητα» και το «Φιλάω Σταυρό» που «ντύνουν» μουσικά την άκρως επιτυχημένη τηλεοπτική σειρά «Σασμός». 
     Μαζί του, η Kalliope, μία ερμηνεύτρια της νέας γενιάς η οποία μόλις κυκλοφόρησε το νέο της τραγούδι με τίτλο «Γιασεμάκι». 
     Ο Δημήτρης Μπάσης παρουσιάζει μια μουσική παράσταση που τα έχει όλα: τραγούδια κορυφαίων δημιουργών, αυθεντική διασκέδαση, πάρτυ και νοσταλγία.


Κυριακή 10 Σεπτεμβρίου 2023  
· Εκθεσιακός Χώρος, περιοχή Στρεμπενιώτη – 7μ.μ.
Ημέρα Κύπρου
Γνωρίζουμε τη μεγαλόνησο  μέσα από μουσικές,  χορούς και παραδοσιακά εδέσματα. Σε συνεργασία με την Ένωση Κυπρίων Β. Ελλάδος 
· ΤΕΛΕΤΗ ΛΗΞΗΣ  
Ανοικτό Θέατρο Νεάπολης, 9 μ.μ. 
«Η Πλατεία μια Παρέα»
 
H Ορχήστρα Ποικίλης Μουσικής του Δημοτικού Ωδείου Νεάπολης-Συκεών ολοκληρώνει τις εκδηλώσεις της φετινής Βαλκανικής Πλατείας 2023 και υπόσχεται μια αξέχαστη καλλιτεχνική βραδιά, ερμηνεύοντας τραγούδια σπουδαίων Ελλήνων δημιουργών που αγαπήθηκαν από όλους. Διευθύνει ο αρχιμουσικός Βασίλης Μπουλούσης. 
Τις ενορχηστρώσεις επιμελείται ο Πάνος Κοσμίδης. 
Τραγουδούν ο Ανδρέας Καρακότας και η Μαρία Κουβακλή. 
Φιλική συμμετοχή: Φώτης Θεοδωρίδης, Δημήτρης Κωνσταντίνου, Τάνια Κεραμυδά.




ΠΑΙΔΙΚΟ ΠΡΟΓΡΑΜΜΑ 
(η είσοδος είναι δωρεάν σε όλες τις δραστηριότητες) 

Τρίτη 5 Σεπτεμβρίου
Εργαστήρια  7 μ.μ. - 9 μ.μ.
· «Δημιουργούμε χρηστικά και διακοσμητικά αντικείμενα από παλιά ρούχα!!!»  με την East-West Greece  
· «Μαθαίνοντας την τέχνη του ψηφιδωτού» από τους MOSAICISTS - ΚΗΠΟΣ
Τα παιδιά δημιουργούν τα δικά τους σχέδια στα ατομικά ψηφιδωτά που θα κατασκευάσουν, με την χρήση βυζαντινής ψηφίδας σε βάση χαρτιού και με τη βοήθεια κόλλας και λαβίδας. Στο τέλος του εργαστηρίου θα  μπορούν να πάρουν τα ψηφιδωτά έργα μαζί τους.
· «Λαχταριστές βάφλες με μερέντα!», εργαστήρι ζαχαροπλαστικής  από την Σταυριανή Κωτούλα
·  «Παίζοντας με τις αισθήσεις, δημιουργώντας με φυσικά υλικά!»,  διαδραστικά αισθητηριακά παιχνίδια και εικαστικά για παιδιά 2-4 ετών με τους γονείς τους από την Καλλιτεχνική Παιδαγωγική Ομάδα "Σχεδία στην Πόλη". 
Μέσα από διασκεδαστικά παιχνίδια θα γνωρίσουν τις ιδιότητες υλικών από την καθημερινή ζωή και από την κουζίνα μας. Θα πειραματιστούν και θα δημιουργήσουν τις δικές τους εικαστικές συνθέσεις με υλικά όπως μπαχαρικά, μυρωδικά,  λαχανικά, τρόφιμα, πηλό και φυσικά χρώματα. 
Ηλικίες παιδιών: από 2 έως 4 ετών μαζί με τους γονείς τους.
· «Αγώνες δρόμου, ολυμπιακό άθλημα μέσα από την ρομποτική», εργαστήρι εκπαιδευτικής ρομποτικής από την ομάδα ROBOT SET GO 

Παιδική σκηνή, 9 μ.μ.
«Χοροπαραμύθια», από το κουκλοθέατρο Τικ-Νικ                                          
Παραδοσιακά παραμύθια από τη μαγική Ιαπωνία, τη μυστική Ρωσία, τη ρομαντική Σκωτία και την παγωμένη Σουηδία μαζί με τους παραδοσιακούς χορούς αυτών των χωρών!

Τετάρτη 6 Σεπτεμβρίου
Εργαστήρια  7 μ.μ. - 9 μ.μ.
· Εργαστήριο κεραμικής για παιδιά από την ομάδα ΚΥΛΙΞ
·  «Πλάσματα του βυθού και της φαντασίας - πολύχρωμες μέδουσες»,  εργαστήριο ζωγραφικής και χειροτεχνίας με μεικτά υλικά από το εργαστήριο τέχνης Art Factory
· Εργαστήρι κατασκευής κούκλας από την ομάδα JINX
· «Ταξίδι στο δρόμο της Ελιάς», βιωματική δράση από την Ομάδα Παίζοντας σε παραδοσιακά μονοπάτια.  
Δίχως λάδι δίχως ξίδι πώς θα κάνουμε ταξίδι; Οι μικροί μας φίλοι μέσα από το παιχνίδι ρόλων, μεταμορφώνονται σε μικρούς ελαιοπαραγωγούς. Χρησιμοποιούν αντικείμενα και εργαλεία του παρελθόντος για να παρασκευάσουν το δικό τους λάδι! 
· Physics Partizani, επιστημονικά παιχνίδια και πειράματα Φυσικής για μικρούς και μεγάλους από την εθελοντική ομάδα του Τμήματος Φυσικής και του Παιδαγωγικού Τμήματος Δημοτικής Εκπαίδευσης του Α.Π.Θ.


Παιδική σκηνή, 9 μ.μ.
· «Οι περιπέτειες του Καραγκιόζη», παράσταση Καραγκιόζη από το Σκιοθέατρο Αγάπιος Αγαπίου
 
 
Πέμπτη 7 Σεπτεμβρίου
Εργαστήρια  7 μ.μ.-9 μ.μ.
· «Το ταχυδρομείο της φιλίας», διαδραστικό εργαστήριο για την αξία της φιλίας από την Καλλιτεχνική Παιδαγωγική Ομάδα "Σχεδία στην Πόλη" 
Ετοιμάζουμε γραμματόσημα, ζωγραφίζουμε κάρτες, γράφουμε τα νέα μας ή μια ιστορία. Για κάθε γράμμα που θα στείλουμε ένα αντίστοιχο γράμμα μας περιμένει! 
· Παιχνίδι με χρωματιστό πηλό από την ομάδα JINX
· Δημιουργίες με ανακυκλώσιμα υλικά από τον Σύλλογο ΤΕΧΝΗΕΣΣΑ 
·  «Παιχνιδοσκανδαλιές με πυξίδες» από το Κέντρο Πρόληψης ΠΥΞΙΔΑ.
Προσκαλούμε παιδιά και γονείς σε σκανταλιάρικες δράσεις και παιχνίδια επικοινωνίας.   
· Παιχνίδια περιπέτειας από το 6ο Σύστημα Προσκόπων Νεάπολης 
· «Upcycling Workshop για γονείς και παιδιά: Οικολογικό εργαστήρι δημιουργικής επαναχρησιμοποίησης και χειροτεχνίας»  από την Connect Family  Χάρτινα κουτιά συσκευασίας, πλαστικά και υφάσματα από παλιά ρούχα, με λίγη φαντασία και πολύ κέφι μετατρέπονται σε υπέροχες κατασκευές, έχοντας στο πλάι μας το Fabric Republic, ένα σύστημα πλεονάζοντος ρουχισμού, που θα κάνει τις δημιουργίες μας ακόμα πιο εντυπωσιακές.

 
Παιδική Σκηνή, 9 μ.μ.
«Ο Βιαστικούλης», μουσικό Παραμύθι της Αγγελικής Καραγιώργου από το Δημοτικό Ωδείο Νεάπολης-Συκεών
Μια φορά κι έναν καιρό, σε μια τεράστια και πολύβουη πόλη, ζούσε ένας μικρούλης άνθρωπος, ο Βιαστικούλης.  Η ζωή του ήταν ένα συνεχές τρέξιμο. Βιαζόταν το πρωί να σηκωθεί απ’ το κρεβάτι του, βιαζόταν να ντυθεί, βιαζόταν να φάει, βιαζόταν να φτάσει στη δουλειά του, βιαζόταν να προλάβει τα ραντεβού του, βιαζόταν να γυρίσει στο σπίτι του, βιαζόταν να πάει να κοιμηθεί, βιαζόταν... Ώσπου ένα βράδυ, μέσα στο όνειρό του, γνώρισε μια ήρεμη δύναμη που θα γινόταν η αιτία να αλλάξει η ζωή του για πάντα.


Παρασκευή 8 Σεπτεμβρίου
Εργαστήρια  7 μ.μ.-9 μ.μ.
· «Ο Φάρος της ειρήνης», διαδραστικό εργαστήριο για την ειρήνη από την Καλλιτεχνική Παιδαγωγική Ομάδα "Σχεδία στην Πόλη" 
 Ένας μεγάλος Φάρος περιμένει τα παιδιά για να μεταφέρουν το δικό τους μήνυμα για την ειρήνη. Για το σκοπό αυτό θα φτιάξουν μικρούς πίνακες ζωγραφικής και θα τους τοποθετήσουν στο μεγάλο ταμπλό με τον Φάρο της Ειρήνης που θα παραμείνει και στον χώρο του φεστιβάλ. Στη συνέχεια θα φτιάξουν μια μινιατούρα φάρου για να διαδώσουν το μήνυμά τους. 
· Εργαστήρι Θεάτρου Σκιών  από τον Αγάπιο Αγαπίου 
Μέσα από αυτό το δημιουργικό εργαστήριο τα παιδιά θα έρθουν σε επαφή με τη λαϊκή τέχνη του Θεάτρου Σκιών.

· "Φανταστικά cup cakes", εργαστήρι ζαχαροπλαστικής από την Σταυριανή Κωτούλα
· «Η Ζωή είναι ένα ατέλειωτο Παιχνίδι!» από την ομάδα Λαλα land 
Mini games, παιχνίδια στόχων, mini Golf, Face Painting και σταθμός Harry Potter με μαγικά κόλπα περιμένουν τους μικρούς μας φίλους.
· «Η Τιτανομαχία μέσα από την ρομποτική», εργαστήρι εκπαιδευτικής ρομποτικής από την ομάδα ROBOT SET GO 
· «Ο δικός μας Σούπερ Ήρωας», δημιουργικό εργαστήριο από «Το Χαμόγελο του Παιδιού».

Παιδική σκηνή, 9 μ.μ.
«Η περιπέτεια του ασχημόπαπου», κουκλοθέατρο της Χριστίνας Μπήτιου  
Το ασχημόπαπο της κλασικής ιστορίας του Άντερσεν, περιπλανώμενο μέσα στις καλαμιές, έκανε φίλο ένα αγριόπαπο που του έδειξε πως θα επιβιώνει και το αποδέχθηκε με αγάπη παραβλέποντας τη διαφορετικότητά του. Έτσι το Ασχημοπαπάκι μας, έμαθε την αξία της φιλίας που αργότερα δεν ήθελε να αποχωριστεί.  


Σάββατο 9 Σεπτεμβρίου
Εργαστήρια  7 μ.μ.-9 μ.μ.
· «Μια μέλισσα στη γειτονιά μας εκπέμπει ΣΟΣ!», εργαστήρι ευαισθητοποίησης για την προστασία της μέλισσας από την Καλλιτεχνική Παιδαγωγική Ομάδα "Σχεδία στην Πόλη" 
Μέσα από πλούσιο εποπτικό υλικό και διαδραστικά παιχνίδια γνώσεων μαθαίνουμε για τον σημαντικό ρόλο των μελισσών στο οικοσύστημά μας. Ετοιμάζουμε ένα ρολόι-μέλισσα για να διαδώσουμε το μήνυμα για την προστασία των μελισσών. 
· «Πλάσματα του βυθού και της φαντασίας – φανταστικά ψάρια»,  εργαστήριο ζωγραφικής και χειροτεχνίας με μεικτά υλικά από το εργαστήριο τέχνης Art Factory
· «Το παλιό τηλέφωνο» εικαστικό εργαστήρι από την Σταυριανή Κωτούλα
· «Ξεκινάμε το σχολείο με Χαμόγελο», δημιουργικό εργαστήριο από «Το Χαμόγελο του Παιδιού».
· Physics Partizani, επιστημονικά παιχνίδια και πειράματα Φυσικής για μικρούς και μεγάλους από την εθελοντική ομάδα του Τμήματος Φυσικής και του Παιδαγωγικού Τμήματος Δημοτικής Εκπαίδευσης του Α.Π.Θ.

Παιδική σκηνή, 9 μ.μ.
«Τα αντικείμενα χορεύουν», διαδραστική μουσική παράσταση από την ομάδα Baguetterie - music for you

Κυριακή 10 Σεπτεμβρίου
Εργαστήρια  7 μ.μ. - 9 μ.μ.
· «Μια τσάντα μαγική!», εργαστήρι χειροτεχνίας από την Καλλιτεχνική Παιδαγωγική Ομάδα "Σχεδία στην Πόλη" 
Πως φτιάχνουμε μια τσάντα μαγική;; Με πολύχρωμα υλικά και κρυφές τσέπες! Στο εργαστήρι θα δημιουργήσουμε τσάντες με βάση το ύφασμα και χαρτί και τις οποίες στη συνέχεια θα διακοσμήσουμε με πολύχρωμα υλικά (τσόχες, κουμπιά, χρωματιστά νήματα και κορδόνια κ.ά.)
· "Μια παλιά τηλεόραση", εργαστήρι κατασκευών από την Σταυριανή Κωτούλα        
·  «Ο κήπος των Συναισθημάτων», δημιουργικό εργαστήριο από «Το Χαμόγελο του Παιδιού».
· «Παιχνίδια Εμπιστοσύνης: Η Μεγάλη Περιπέτεια» από την Connect Family  
Οι μικροί ήρωες θα περάσουν μια αξέχαστη εμπειρία παιχνιδιού που θα ενισχύσει την εμπιστοσύνη τους. Με μια σειρά παιχνιδιών και προκλήσεων, θα αναπτύξουν τις ικανότητες τους να εμπιστεύονται τον εαυτό τους και τους άλλους.
· «Ο Τρύγος στην πόλη.... ο τρύγος αλλιώς», βιωματική δράση από την Ομάδα Παίζοντας σε παραδοσιακά μονοπάτια  
Εθιμικές πρακτικές του Φθινοπώρου, με «ταξιδευτές» το πατητήρι και τα σταφύλια, ανταμώματα με τον κύριο Μούστο και την γλυκιά κυρία Μουσταλευριά,  καθώς και άλλους φίλους από  τον φανταστικό κόσμο της δημιουργίας του λαϊκού μας πολιτισμού, τους οποίους θα έχουν την ευκαιρία να γνωρίσουν οι μικροί μας φίλοι. Παράλληλα, θα παρασκευάσουν το δικό τους κρασί και ξίδι, ενώ στη  διάρκεια της παρουσίασης δίνεται η ευκαιρία να θιχτούν θέματα, όπως η ανακύκλωση και η αλόγιστη κατανάλωση αλκοόλ και οι δυσάρεστες συνέπειές της.

 Παιδική σκηνή, 9 μ.μ.  
 «Variete Parisien», παράσταση τσίρκο από την KIRKO  
Βρισκόμαστε στους δρόμους του Παρισιού…, παλιά, πολύ παλιά… Τότε που οι άνθρωποι έκαναν βόλτες στους δρόμους χωρίς να βιάζονται. Τότε που ο Πιερ και η Μαρί έφταναν στο Παρίσι με μια τσάντα και μια… ρόδα…




